‘El 47’ i ‘Mi amigo el pingüino’, pel·lícules que arriben al Cinema Tívoli, l’últim cap de setmana d’octubre
2025-07-24

El cinema Tívoli de Burjassot acomiada el mes d’octubre, el divendres 25 i el diumenge 27, amb una cartellera que inclou dues propostes, diferents i interessants, de cinema social. Cal recordar que els dissabtes d’octubre i de novembre no hi ha programació de cinema perquè el Centre Cultural Tívoli es troba albergant la celebració de les presentacions de diferents comissions falleres

La primera proposta cinematogràfica per a l’últim cap de setmana d’octubre arriba a Burjassot sobre rodes. Concretament sobre les rodes compromeses de El 47, una insòlita i fascinant història real que el director Marcel Barrena ha portat a la pantalla gran, protagonitzada per un autobús, un veí d’un barri perifèric de Barcelona, un segrest i una lluita veïnal. L’ordre dels factors no altera de la qualitat del producte final.

En la pel·lícula, Eduard Fernández brilla com un protagonista Manolo Vital, que al volant del seu autobús va derrocar barreres físiques i mentals en la seua lluita per la dignitat d’un barri obrer, Torre Baró (Barcelona). Marcel Barrena, director de cintes com 100 metros o Mediterráneo, es llança ara, amb un guió escrit a quatre mans amb Alberto Marini, a contar una història real que va trobar, per casualitat, en un blog sobre transport metropolità. Completen el repartiment secundaris de luxe com David Verdaguer, Carlos Cuevas, Salva Reina i la debutant Zoe Bonafonte com la filla de Manolo Vital, a més de tota una figuració formada per autèntics veïns del barri de Torre Baró. El 47 es projectarà en el Tívoli, en VOSE, el divendres 25 d’octubre, a les 22.30 h i el diumenge 27, a les 19.30 h.

Per a completar la cartellera del cap de setmana arriba també al Tívoli la pel·lícula familiar Mi amigo el pingüino, que es projectarà en el Tívoli el divendres 25, a les 19.30 h i el diumenge 27 d’octubre, a les 16.30 h. Protagonitzada per un gran com és Jean Reno, la cinta és un drama de conscienciació sobre el benestar animal, basada en fets reals. La història trasllada al públic fins a una platja d’una illa remota enfront de la costa del Brasil, on Joao, un pescador brasiler, rescata a un pingüí, Din Dim, cobert de petroli i a la vora de la mort. L’animal i l’home es converteixen en improbables i inseparables amics, tan estretament units que ni tan sols el vast oceà pot separar-los.

El cap de setmana de transició al mes de novembre, la programació del cinema Tívoli començarà en la nit d’Halloween, el dijous 31 d’octubre, i inclou una de terror, Smile 2, com no podia ser d’una altra manera i La habitación de al lado, l’esperat retorn de Pedro Almodóvar. Les entrades per a gaudir de les millors estrenes al cinema Tívoli tenen un preu únic de 4 euros i poden adquirir-se, telemàticament, en la pàgina web del cinema Tívoli, o en la taquilla des de mitja hora abans de l’inici de cada projecció.